b"\n_START_ARTICLE_\nOlavinlinna\n_START_SECTION_\nConstrucci\xc3\xb3\n_START_PARAGRAPH_\nLa fortalesa va ser fundada per Erik Axelsson Tott, regent de Su\xc3\xa8cia, el 1475 sota el nom i l'advocaci\xc3\xb3 de Sant Olaf per tal de fixar i refor\xc3\xa7ar la frontera de Su\xc3\xa8cia davant de la conquesta de la Rep\xc3\xbablica de Novgorod per part d'Ivan III. Est\xc3\xa0 situat a la regi\xc3\xb3 hist\xc3\xb2rica de Savonia i en una zona que quedava fora del domini suec en el Tractat de N\xc3\xb6teborg. Es va escollir com a empla\xc3\xa7ament una illa amb forts corrents a cada costat, cosa que la feien molt m\xc3\xa9s defensable, ja que a l'hivern, fins i tot, els corrents fan que l'aigua no es geli i el castell esdevingui m\xc3\xa9s inexpugnable. _NEWLINE_En una de les cartes de Tott de 1477 s'inclou una menci\xc3\xb3 als constructors estrangers que treballaven a Olofsborg, concretament de Tallinn, que tenien experi\xc3\xa8ncia despr\xc3\xa9s d'haver expandit les fortificacions d'aquesta ciutat, la construcci\xc3\xb3 del sal\xc3\xb3 reial, amb volta de pedra, \xc3\xa9s una mostra de l'actuaci\xc3\xb3 d'aquests obrers. Fou el primer castell suec prove\xc3\xaft amb torres circulars que podien suportar b\xc3\xa9 el foc dels canons. Originalment, comptava amb cinc torres, per\xc3\xb2 una fou destru\xc3\xafda, mentre que l'altra es va derruir en \xc3\xa8poca russa per construir el poder\xc3\xb3s baluard que vigila el costat est.\n_START_SECTION_\nHist\xc3\xb2ria\n_START_PARAGRAPH_\nOlofsborg va partir diversos setges per part de les forces russes durant la primera i la segona guerra Russosueca. Gr\xc3\xa0cies a la protecci\xc3\xb3 del castell es va iniciar un comer\xc3\xa7 bastant potent a finals del segle XVI que van permetre que Savonlinna obtingu\xc3\xa9s la carta de ciutat el 1639. _NEWLINE_El 28 de juliol de 1714, la guarnici\xc3\xb3 va capitular davant de les tropes invasores russes en el marc de la Gran Guerra del Nord, per\xc3\xb2 el 1721 el castell va passar de nou a mans sueques. El 1743 fou novament conquerit pels russos despr\xc3\xa9s de nom\xc3\xa9s dos dies de lluita en una nova guerra entre els suecs i els russos. Aquesta guerra es va acabar amb el Tractat d'\xc3\x85bo, on s'establia tota cedir tota la regi\xc3\xb3 a la tsarina Elisabet I de R\xc3\xbassia. El 1788 els suecs van intentar sense \xc3\xa8xit prendre el castell. En mans dels russos el castell va partir nombroses modificacions, que han donat l'aspecte actual de fortalesa baluardada amb nom\xc3\xa9s tres torres, que foren al\xc3\xa7ades amb una construcci\xc3\xb3 de totxo a fi que fossin elements de guaita, alhora que va perdre tot el seu valor estrat\xc3\xa8gic, ja que se situa massa a l'interior._NEWLINE_El 1850 fou convertit en pres\xc3\xb3 i durant la d\xc3\xa8cada de 1860 va partir dos incendis que el van malmetre. Al segle XX fou desmilitaritzat i es va comen\xc3\xa7ar a restaurar, obres que van acabar el 1975.\n_START_SECTION_\nTurisme\n_START_PARAGRAPH_\nActualment, el castell \xc3\xa9s un monument tur\xc3\xadstic de primer ordre, amb visites guiades i lliures. A m\xc3\xa9s, \xc3\xa9s la seu de petites exposicions, que inclouen el Museu del Castell, i que mostren elements que s'han trobat al castell o hi estan relacionats; tamb\xc3\xa9 una exposici\xc3\xb3 de peces ortodoxes, tant de Finl\xc3\xa0ndia com de R\xc3\xbassia. A m\xc3\xa9s, \xc3\xa9s la seu del Festival d'\xc3\x92pera de Savonlinna, que t\xc3\xa9 lloc anualment cada estiu des de 1912 (per b\xc3\xa9 que ha patit interrupcions)._NEWLINE_Com a an\xc3\xa8cdota dir que Olavinlinna \xc3\xa9s el model inicial per al Castell de Kropow, del c\xc3\xb2mic de Tint\xc3\xadn, El ceptre d'Ottokar."